Κανονισμός (ΕΚ) αριθ. 2414/2001 του Συμβουλίου

της 7ης Δεκεμβρίου 2001

για την τροποποίηση του κανονισμού (ΕΚ) αριθ. 539/2001 περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 σημείο 2 στοιχείο β) περίπτωση i),

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας τα ακόλουθα:

(1) Ο κανονισμός (ΕΚ) αριθ. 539/2001(2) κατατάσσει τη Ρουμανία μεταξύ των τρίτων χωρών οι υπήκοοι των οποίων απαλλάσσονται από την υποχρέωση θεώρησης, αλλά εξαρτά τη θέση σε εφαρμογή της εν λόγω απαλλαγής από την υποχρέωση θεώρησης των Ρουμάνων υπηκόων, από μεταγενέστερη απόφαση του Συμβουλίου. Η απόφαση αυτή έπρεπε να ληφθεί με βάση έκθεση που η Επιτροπή οφείλει να υποβάλει στο Συμβούλιο το αργότερο στις 30 Ιουνίου 2001, συνοδευόμενη από κάθε πρόσφορη σύσταση.

(2) Στην έκθεση της 29ης Ιουνίου 2001, η Επιτροπή διαπιστώνει την αναμφισβήτητη πρόοδο που έχει πραγματοποιήσει η Ρουμανία όσον αφορά την παράνομη μετανάστευση από το έδαφός της, την πολιτική στον τομέα των θεωρήσεων και τους ελέγχους στα σύνορά της. Η Επιτροπή καταγράφει επίσης τις δεσμεύσεις που έχει αναλάβει η Ρουμανία στον τομέα αυτό. Ως συμπέρασμα της έκθεσης, η Επιτροπή συνιστά στο Συμβούλιο να θέσει σε εφαρμογή την απαλλαγή των Ρουμάνων υπηκόων από την υποχρέωση θεώρησης, από την 1η Ιανουαρίου 2002.

(3) Προκειμένου να τεθεί σε εφαρμογή η απαλλαγή των Ρουμάνων υπηκόων από την υποχρέωση θεώρησης, ενδείκνυται να καταργηθούν οι διατάξεις του κανονισμού (ΕΚ) αριθ. 539/2001 που έχουν ως αντικείμενο την προσωρινή διατήρηση της υποχρέωσης θεώρησης.

(4) Κατ' εφαρμογή του άρθρου 1 του πρωτοκόλλου για τη θέση του Ηνωμένου Βασιλείου και της Ιρλανδίας το οποίο προσαρτάται στη συνθήκη για τη Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Ιρλανδία και το Ηνωμένο Βασίλειο δεν συμμετέχουν στη θέσπιση του παρόντος κανονισμού. Κατά συνέπεια, και με την επιφύλαξη του άρθρου 4 του εν λόγω πρωτοκόλλου, οι διατάξεις του παρόντος κανονισμού δεν εφαρμόζονται στην Ιρλανδία ούτε στο Ηνωμένο Βασίλειο.

(5) Όσον αφορά τη Δημοκρατία της Ισλανδίας και το Βασίλειο της Νορβηγίας, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, η οποία εμπίπτει στον τομέα των θεωρήσεων, όπως καθορίζεται στο άρθρο 1 σημείο Β της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν(3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 539/2001 τροποποιείται ως εξής:

1. Η αιτιολογική παράγραφος 12 αντικαθίσταται από το ακόλουθο κείμενο: "(12) Ο παρών κανονισμός προβλέπει πλήρη εναρμόνιση όσον αφορά τις τρίτες χώρες οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών και τις τρίτες χώρες οι υπήκοοι των οποίων απαλλάσσονται από αυτήν την υποχρέωση θεώρησης,"

2. Στο άρθρο 1, η παράγραφος 2 αντικαθίσταται από το ακόλουθο κείμενο: "Οι υπήκοοι των τρίτων χωρών που περιέχονται στον κατάλογο του παραρτήματος ΙΙ απαλλάσσονται από την υποχρέωση που προβλέπεται στην παράγραφο 1 για διαμονές η συνολική διάρκεια των οποίων δεν υπερβαίνει τους τρίτους μήνες."

3. Το άρθρο 8 αντικαθίσταται από το ακόλουθο κείμενο: "Άρθρο 8

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων."

4. Στο παράρτημα ΙΙ καταργούνται:

- ο αστερίσκος που συνοδεύει την αναγραφή της Ρουμανίας·

- η υποσημείωση που παραπέμπει στο άρθρο 8 παράγραφος 2.

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.

Βρυξέλλες, 7 Δεκεμβρίου 2001.

Για το Συμβούλιο

Ο Πρόεδρος

M. Verwilghen

(1) Γνώμη όπως διατυπώθηκε στις 29 Νοεμβρίου 2001 (δεν έχει ακόμα δημοσιευθεί στην Επίσημη Εφημερίδα).

(2) ΕΕ L 81 της 21.3.2001, σ. 1.

(3) ΕΕ L 176 της 10.7.1999, σ. 31.